Na výstavisku Agrokomplex prebiehala počas výstavy Autosalón súťaž s medzinárodnou účasťou. Hasiči si zmerali svoje sily pri vyslobodzovaní zranených osôb z havarovaných vozidiel. Zároveň si precvičili náročnú časť svojej práce. "V súťažnom zápolení si zmeralo sily 12 družstiev zo Slovenska, Česka a Maďarska. Stupienok víťazov napokon ovládli hasiči z Českej republiky z mesta Svitavy, ktorí získali 493 bodov," informovalo Prezídium Hasičského a záchranného zboru.
Nitrianski hasiči s počtom 483 hlasov obsadili úctyhodné druhé miesto.
Medzinárodná súťaž vo vyslobodzovaní zranených osôb z havarovaných vozidiel (zdroj: fb Prezídium Hasičského a záchranného zboru)
Dobrovoľní hasiči budú mať lepšie vybavenie.
Dobrovoľní hasiči Nitrianskeho kraja síce nesúťažili, ale ani na nich sa nezabudlo. Desiatim mestám a obciam boli odovzdané nové vozidlá Iveco Daily. Dobrovoľné hasičské a záchranné zbory v Santovke, Mýtnych Ludanoch, Tehle, Bohuniciach, Tekovských Lužanoch, Jedľových Kostoľanoch, Nevericiach, Nitre – Pribina, Jarku a Rišňovciach majú odteraz lepšie vybavenie, vďaka čomu budú vedieť pomôcť obyvateľom pri ochrane ich majetku pri povodniach, požiaroch či iných situáciách, ktoré si vyžadujú zásah hasičského zboru. Autá odovzdala zástupcom miest a obcí ministerka vnútra SR Denisa Saková.
Odovzdávanie nových vozidiel (zdroj: fb Prezídium Hasičského a záchranného zbor)
"Túto prácu robíte na úkor svojho voľného času, ktorý by ste mohli stráviť so svojimi blízkymi a zo svojmi rodinami, ďakujeme veľmi pekne za ňu," poďakovala členom dobrovoľných hasičských zborov ministerka.